- 2 PETOLOꞌ
- ←
- 1
- →

PETOLOꞌ IZESUꞌ ZUHO MINIꞌMI MONAVE GIZE-NGIDINEꞌ LUHUVO NITEꞌ NABA 2
Petoloꞌ Izesuꞌ Evenele Zuho Naba Tu Luhuvo Niteꞌ Gize-ngidingumuꞌ Gomuꞌ Gataaꞌ Gamazi
Mene luhuvo niteꞌ nene aposoloꞌ Petoloꞌ gizineꞌ ve. Eiꞌ monovoꞌvemuꞌ nene Mataioꞌ ve Malekoꞌ ve Lukaꞌ ve Zohaneꞌ ve gizaniꞌ buku setaꞌve setaꞌveukisi idoꞌ aposoloꞌ bukuukisi nene gatelesane. Gohi eikumuꞌ nene naba vanu luhuvo nitekumuꞌ gomuꞌ gataaꞌ gamazi gizuningukisi nene gatelesane. Laza gele noneꞌ nene Petoloꞌ aza nene luhuvo niteꞌ gizidotiꞌ gamene haꞌna minamivo Loma velite bili hilaniꞌ ve lo gele none. Aꞌmine luhuvo niteꞌve nene eikisi idoꞌ eikisi makaꞌ minavesi gili eleꞌvoleꞌ aniꞌ neꞌmini gili eleꞌvoleꞌ i minave nene gizo ngimineꞌ. Izesuꞌ evenele zuho gehepeve minaniꞌ mukikumuꞌ nolineꞌza alingeꞌ luhuvo niteꞌveuꞌ nene tiꞌ lo lineꞌ: Mene naba tu luhuvo niteꞌ nene aꞌmine alevemuꞌ gize-lingiduve lo lineꞌ nenako nemuꞌ aꞌmine mene luhuvo niteꞌve nesi nene aꞌmine gomuꞌ gize-ngidive gehepevevoꞌ gize-ngidineꞌ gelave. Gaꞌine laminekovoꞌ gililizave lo gala gelo tiꞌ lo lineꞌ: Aꞌmine luhuvo niteꞌve gizineꞌ monovo initeꞌ linge mamuꞌ lo gaꞌine olosa gizuve lineꞌ.
Minevoꞌ alevoꞌine lamineꞌ minelive lo Oꞌmosoꞌmo viseꞌ aniꞌ initeꞌ nene ngeme neive lo lo gaꞌine ogo ne gamazitunuꞌ apiꞌ ogo gizineꞌ. Idoꞌ Oꞌmosoꞌmo neꞌmine ineꞌ nemuꞌ nene ingine Izesuꞌnimuꞌ gili eleꞌvoleꞌ igaꞌ aniꞌ monovoꞌnidoꞌ imineꞌ mili neꞌmine monovosi di minilizave. Adoꞌ lisiheꞌ gehepeve minaaꞌ idoꞌ monokumuꞌ gaꞌine gili vevesaaꞌ idoꞌ Oꞌmosomuꞌ gilii okoꞌine luꞌnidoꞌ gizebo igaꞌ idoꞌ monokuꞌ amuzo mili geni gihi di vi minaaꞌ idoꞌ engiꞌ zuho Izesuꞌ evenele luꞌine ngemaaꞌ idoꞌ eveneꞌ ato atoꞌ vaiꞌ luꞌine ngemaaꞌ monovo nesi nene di minilizave lineꞌ. Neꞌmine monovo di minilizaniꞌ neꞌmo ingine Guvelesi vemuꞌ gilaniꞌ nene gihile izeleseive. Idoꞌ neꞌmine monovoloꞌ eꞌmetilizaniꞌ nelotiꞌ nene Guvelesi ve Izesuꞌ Kilisitoꞌ gizebo o neinguꞌ moꞌmosiꞌine nene minamilivoba asi mo mineleseive.
Neꞌmine lo tiꞌ lo lineꞌ: Heleloniꞌ gamene nene mo avitoꞌ oganako nemuꞌ helekuvo aꞌmine lo-ngimuvoniꞌ initekumuꞌ nene gaꞌine molalinako mo lo gaꞌinevoꞌ ogo minelesuve lineꞌ.
Asiꞌvesi idoꞌ eveneꞌ linge masi Kilisitoꞌnimuꞌ li-ngimaniꞌ nene mo laminetoꞌ ve lo lo-ngimineꞌ. Oꞌmosoꞌmo lavo Kilisitoꞌnidoꞌ atoliꞌmine initeꞌ sotoꞌ ineꞌ nene ingine Kilisitolesi makaꞌ mini mo ninganiꞌ. Aꞌmine neꞌmine initeꞌ sotoꞌ idiꞌmo ingine polohetelite gizaniꞌ initekumuꞌ nene gili eleꞌvoleꞌ i minadoꞌ nene gohi gili eleꞌvoleꞌ gehepeve aniꞌ. Monoꞌ Godolouꞌ gizaniꞌ gamazi nene evenelite gaꞌningutiꞌ gili gizaniꞌ nevoba asi Oꞌmosoꞌmi Sikalahuliꞌmo luꞌninguꞌ gono davo gizaniꞌ ve.
Ne neineꞌza Petoloꞌ tiꞌ lo lineꞌ: Gozopoꞌ nene soza polohete minaniꞌ nenako luhuvo niteꞌve gatilizaveliti vovoꞌninguꞌ nesi minilisave lineꞌ. Aꞌmine soza poloheteliti monovo lo sotoꞌ ogo tiꞌ lo lineꞌ: Ingine initeꞌ vaiꞌ dalisa gili monovo goloso di mini eveneꞌ mukiꞌ nene engiꞌ monovoꞌnidoꞌ ngeꞌmetilizave li goꞌine izi ngeleꞌmize gopo igaꞌ nave. Neꞌmine ilizaniꞌza Oꞌmosoꞌmo lihime daniꞌ angelokisi idoꞌ Noaꞌ minineꞌ gameneuꞌ minaniꞌ alevesi idoꞌ Sodomi idoꞌ nGomola ebekuꞌ minaniꞌ alevesi lihime ngimineꞌ neꞌmine ogo aꞌmine soza polohetesi lihime ngemeleseive. Aꞌmine soza monoꞌ apizi ngimaaꞌ ave nete engiꞌ gamaziloꞌ eꞌmetilizaveliti luꞌninguꞌ nene tiꞌ li hizaaꞌ nave: Initeꞌ maliꞌmo adidoꞌ do akaꞌine hize tile-lengedamivo lengiꞌ lutidoꞌ gehepeve ha igi mili minilisave. Neꞌmine laaꞌ naha angiseꞌine initeꞌ maliꞌmo aꞌnidoꞌ damivo lamineꞌ haza minisaꞌmave. Adoꞌ monovo goloso ato atoꞌ nete engiꞌ aꞌnidoꞌ di giliꞌ gehepeve li nizavo aꞌmine monovoliti gelekeleꞌ ve liliꞌ igi nizave. Aꞌmine monovo goloso nete di goloso i-ngidikevo simeꞌ nalisave lineꞌ. Neꞌmine lo tiꞌ lo hungoꞌ ngimineꞌ: Izesuꞌ evenele zuhoutiꞌ eveneꞌ aꞌmine soza polohetelite ngeleꞌmize gopo ilizave nene Kilisitoꞌnimuꞌ olihe gilamaniꞌ gameneuꞌ goloso igi minaniꞌ nesi ivileꞌ ivosa goloso gehepeve ilizadoꞌ minilisave lineꞌ.
Nelotiꞌ nene ingine eveneꞌ ma Guvelesi ve mo ngelo tineꞌ molo amoloseive li laaꞌ avemuꞌ nene eheꞌ igi minilizave lo lo-ngimineꞌ. Aꞌmine ve ingine tiꞌ li lilisave: Oꞌmosoꞌmo Okulumoꞌ misubo do sotoꞌ moladotiꞌ nene initeꞌ hamolitesi senisi amaniꞌ nenako alingetasi ngeli ma senisi amilisave. Neꞌmine lilisaniꞌza Petoloꞌ aza ingine goline izevoꞌ izevoꞌ neivo nosoliꞌmo misubo mukiꞌ hite osuꞌ lingumuꞌ nene gaꞌine molaniꞌ neive lineꞌ. Oꞌmosoꞌmo aꞌmine gameneuꞌ minineꞌ misubo do goloso ineꞌ nenako mo laminetoꞌ initeꞌ ma do senisi ineꞌ ve. Idoꞌ alingeꞌ eveneꞌ goloso ezemuꞌ gilamave goniꞌ o-ngedo do goloso o-ngedo me misubo olokuꞌ gize osuꞌ lilineꞌ gamenelasi initeꞌ mataꞌ do senisi oloseive.
Neꞌmine lo imineꞌ molo tiꞌ lo lineꞌ: Oꞌmosoꞌmo Guvelesi ve alineꞌ gamene do haꞌna neineꞌ nene eveneꞌ ingine luꞌine di velepeꞌ izi lukuvo nalizangumuꞌ nene gamene ngemelesamukovoꞌ nene do haꞌna neive lineꞌ. Ne neiha Guvelesi ve mo aloseive. Eveneꞌ ingine aloseive li gilamaniꞌ gameneloꞌ ogo heteleleseive. Aꞌmine gameneloꞌ nene initeꞌ mataꞌ nene olokuꞌ lo osuꞌ lavo gohi minamoloseive lineꞌ. Idoꞌ neꞌmine oloseiha Oꞌmosoꞌmo okulumoꞌ gosohokisi misubo gosohokisi lemelove lo lo huko-lede neive. Aꞌminguꞌ nene monovo lisiheꞌ laminekovoꞌ mineleseive lineꞌ.
Nemuꞌ nene ingine Oꞌmosoꞌmi veleloꞌ monovo lisiheꞌ lamineꞌ igi mili minilisa amuzo mili minilizave lo Petoloꞌ lo-ngimineꞌ. Ingine Guvelesi ve alingumuꞌ gizebo i nizaniꞌ gamenemuꞌ nene tiꞌ li gililizave lineꞌ: Leliꞌ lukuvo naloningumuꞌ leme neive. Idoꞌ Pauloꞌ aza eiꞌ luhuvo niteꞌve gizinguꞌ nene hamoliꞌmine gamazi gize neineꞌ ve lo lo gaꞌine ineꞌ. Idoꞌ Pauloꞌ gizineꞌ gamaziutiꞌ gamazi linge maliꞌmi monovo nene sotoꞌ lamineꞌ amivo geꞌnebe ogovoꞌ gelaaꞌ noune. Neꞌmino neineꞌ nenako eveneꞌ malite aꞌmine gamaziꞌmi monovo di atoꞌ igi li sotoꞌ igaꞌ nave. Neꞌmine igaꞌ ave nene Oꞌmosoꞌmo lihime ngemeleseive lineꞌ. Neꞌmine lo hungoꞌ ngemo aꞌmine eveneꞌ goloso nete ngeleꞌmize gopo ikelizanako nemuꞌ nene gili ngimami asi Kilisitodatiꞌ minineꞌ ngemeni dameni di amuzo mili eiꞌ Guvelesi ve Izesuꞌ Kilisitoꞌ monovoꞌvemuꞌ gilaaꞌ nene di naba ilizave lo idoꞌ Kilisitoꞌ aza dizovoꞌ minelive lo Oꞌmosola lo luhuvo niteꞌve nene gize osuꞌ lineꞌ ve.

1
Petoloꞌ Luhuvo Niteꞌ Mene Gizelesa Apiꞌ Ogo Noꞌnohoꞌ Gamazi Gize-ngidineꞌ Gamazi
1 Adoꞌ Izesu Kilisitoꞌ gonouꞌ ve idoꞌ aposoloꞌve minuve Simeoniꞌ guliveꞌne gohi ma Petoloꞌ naza lengiꞌ luhuvo niteꞌ mene nogize-lingiduve. Adoꞌ Oꞌmosotesi idoꞌ do luꞌ izaaꞌ ivesi minive Izesu Kilisitoꞌ aza ve lisiheꞌ minidiꞌmo nene lelikisi lengikisi do miliseꞌ ogo do lisiheꞌ o-ledosa hamoliꞌmine monovo adoꞌ ezemuꞌ gele eleꞌvoleꞌ ogaꞌ monovo lamineꞌ nene leliꞌ limineꞌ neꞌmino lengikisi lehize-lengedavo di nizave lengiꞌ nene nogize-lingiduve. 2 Idoꞌ lingine Oꞌmosomukisi Guvelesi ve Izesuꞌnimukisi gili lamineꞌ igi gili minaaꞌ ilizadotiꞌ nene Oꞌmosoꞌmi nasahiliꞌ monovo nesi idoꞌ hongu lo lamino minaaꞌ monovo nesi nene lengita mine vaiꞌ loꞌmo vo miniliho.
Gele Eleꞌvoleꞌ Ogaꞌ Monovoloꞌ Nene Monovo Lamineꞌ Linge Ma Neꞌminesi Nene Imineꞌ Mili Igi Mili Ilizaniꞌ Neꞌmo Nene Monoliꞌmi Gihile Gehepeve Di Sotoꞌ Ikevo Guvetesi Ve Izesuꞌ Gizebo O Neinguꞌ Vi Hilalizaniꞌ Amuzo Nene Vauve Elo Lehize-lengedeleseive Lo Lo-ngimineꞌ Gamazi
3 Oꞌmosoꞌmo leliꞌ nene monotoꞌ eꞌmetovoꞌ mino minevoꞌ alevoꞌ ogo minelonidoꞌ do lisiheꞌ o-ledelineꞌ monovo mukiꞌ nene lehize-lede neive. Idoꞌ aꞌmine lehize-lede neineꞌ monovo daloneꞌ nene aza leliꞌ vise lo-ledo do eita ive eikumuꞌ nene laza ningo gele lamineꞌ ogo gele minaaꞌ olonidotiꞌ nene dalosunako nemuꞌ nene lehize-lede neive. Idoꞌ aꞌmine vise lo-ledo do eita iveꞌmo neꞌmine o-lidineꞌ nene eiꞌ labanaꞌvesi idoꞌ eiꞌ monovoꞌve lamineꞌ atoliꞌmine ogo neineꞌ nesi nene di tiꞌ ilizave losa vise lo-ledo do eita ineꞌ ve. 4 Neꞌmine ogosa aza lo huko-ledekineꞌ gamazi ma nene do gihile noizo monovo lamineꞌ goloso dizo minineꞌ nene lehize-lede neive. Idoꞌ neꞌmine ineꞌ nene me misubouꞌ aleveti luꞌine otavosa laniteꞌ gilaaꞌ naaniꞌ monovo igaꞌ nadiꞌmo luꞌine do goloso ogaꞌ neineꞌ initekutiꞌ lingine olovoꞌ ilizadotiꞌ nene Oꞌmosoꞌmo eiꞌ emeni dameni neꞌmine nene izeꞌ molo lengemavo di minilizangumuꞌ nene neꞌmine ineꞌ ve. 5 Idoꞌ neꞌmine ineꞌ nenako nemuꞌ nene lingine ezemuꞌ gili eleꞌvoleꞌ igaꞌ naaniꞌ monovotidoꞌ nene imineꞌ mili mo lamineꞌ goloso gehepeve minaaꞌ monovoloꞌ nene monokumuꞌ gatineꞌ gili vevesaaꞌ monovo nesi igi mili minilisa nene amuzo goloso milalo. 6 Idoꞌ aꞌmine gatine gili vevesaaꞌ monovoloꞌ nene okodine lutidoꞌ gizebo igaꞌ monovo nesi igi mili minilisa nene amuzo goloso milalo. Idoꞌ aꞌmine okodine lutidoꞌ gizebo igaꞌ monovoloꞌ nene monokuꞌ amuzo mili geni gihi di dizi minaaꞌ monovo nesi igi mili minilisa nene amuzo goloso milalo. Idoꞌ aꞌmine monokuꞌ amuzo mili geni gihi di dizi minaaꞌ monovoloꞌ nene monoꞌ avazahasivoꞌ igi mili igaꞌ monovo nesi igi mili minilisa nene amuzo goloso milalo. 7 Idoꞌ aꞌmine monoꞌ avazahasivoꞌ igi mili igaꞌ monovoloꞌ nene lengiꞌ zuho Izesuꞌ evenele lutine ngimaaꞌ monovo nesi igi mili minilisa nene amuzo goloso milalo. Idoꞌ aꞌmine lengiꞌ zuho Izesuꞌ evenele lutine ngimaaꞌ monovoloꞌ nene eveneꞌ atoꞌ atoꞌ vaiꞌ lutine ngimaaꞌ monovo nesi igi mili minilisa nene amuzo goloso milalo. 8 Neꞌmine monovoloꞌ amuzo goloso mili igi mili ilizave noluvoniꞌ nene aꞌmine neꞌmine monovo lengita mine hutileꞌ ogo minelineꞌ neꞌmo nene lingine Guvetesi ve Izesuꞌ Kilisitoꞌnimuꞌ ningi gili minaaꞌ naaniꞌ nene hazamuꞌ neivo neꞌmi gihile lengita izamilivoba asi mo ize lamineꞌ oloseinako nemuꞌ nene noluve. 9 Eveneꞌ ma ingine meuko luvoniꞌ monovoloꞌ igi mili minamilizave neti luꞌineꞌmi vele nene mo ngenge ogosa like minaaꞌ neive. Neꞌmine ogavosa Oꞌmosoꞌmo gomuꞌ lihimeꞌine daniꞌ gilite-ngidineꞌ mamuꞌ nene mo gaꞌine molaniꞌ gele vivo gopo nizave. 10 Nemuꞌ nene neze zuhokizo, Oꞌmosoꞌmo lengiꞌ do kegese-lengedo vise lo-lengedo do eita ineꞌ nene di eleꞌvoleꞌ gehepeve ilisa lingine amuzo gohi gohi miliꞌmi dizivoꞌ minilo. Neꞌmine ilizave lo noluvoniꞌ nene nanitekumuꞌ ve. Lingine nene adoꞌ meuko luvoniꞌ initeꞌ igi mili minilizaniꞌ neve nene mo monokutiꞌ mo kekeꞌ ngeli limi ingamilisave. 11 Ee, neꞌmine ilizaniꞌ neve nene Guvetesi vesi idoꞌ do luꞌ izaaꞌ ivesi minive Izesuꞌ Kilisitoꞌ gizebo o-ledo minevoꞌ minevoꞌ ilinguꞌ nene vi hilalizaniꞌ amuzo vauve elo lehize-lengedeleseive.
12 Neꞌmine o neineꞌ nenako nemuꞌ nene naza meuko nolo-lingimuvoniꞌ initekumuꞌ nene gohi lo gatine okaꞌ okaꞌ olosa gele nouve. Ee, aꞌmine initekumuꞌ nene mo gili mini adoꞌ lengita omo neineꞌ gamazi gihileloꞌ nene mo giꞌmizi giliꞌ li nizaniꞌza aꞌmine initekumuꞌ nene ha mo lo gatine okaꞌ okaꞌ olosa gele nosa nene noluve. 13 Ee, naza gamene liꞌnibemukovoꞌ me misubouꞌ okoꞌnesi nouvoniꞌ gamenela mene aꞌmine meuko luvoniꞌ initekumuꞌ nene gohi lo gatine ogo lutine do ote-lengedeloniꞌ neꞌmo nene lisiheꞌ oloseive lo gele nosa neꞌmine nouve. 14 Ne nanitekumuꞌ ve. Guvetesi ve Izesuꞌ Kilisitoꞌ aza heleloniꞌ monovomuꞌ lo sotoꞌ ogo lo-nimineꞌ maloꞌ nene do gihile izo aꞌmine me misubouꞌ okoꞌne do huloloniꞌ gamene nene mo avitoꞌ ogave lo gele nouvoniꞌ nemuꞌ nene noluve. 15 Naza osuꞌ lokuvo lingine aꞌmine luvoniꞌ initeꞌ mene gamene gamene omo gatidoꞌ gatidoꞌ ivo ha gili minaaꞌ ilizangumuꞌ ve loo aka vele-lengedelesa nene amuzo molalosuve.
Oꞌmosoꞌmi Labanaꞌve Izesuꞌ Kilisitoda Sotoꞌ Ogavo Vete Gihiledunuꞌ Ninguneꞌ Neꞌmo Polohetelite Laniꞌ Gamazi Nene Gamazi Gihile Neive lo Gele Nonge. Linginesi Aꞌmine Gamazi Nene Gili Dalizadoꞌ O Neive Lo Lo-ngimineꞌ Gamazi
16 Laza Izesuꞌ Kilisitoꞌ amuzoꞌvemukisi idoꞌ alingumukisi lo-lingimuneꞌ nene heluno gamazi ma gili nge li mini ladoꞌ nene eꞌmetosa lo-lengemamune. Asi aꞌmine amuzoꞌve atoliꞌmine minineꞌ monovoꞌve nene leliꞌ vete gulo neꞌmo ningavosa nene lo-lingimuneꞌ ma neive. 17 Adoꞌ labanaꞌve nabaꞌ nabasi minivelatiꞌ gamazi tiꞌ lo ezela limineꞌ gamenela nene laza aꞌmida mino ningo gele minuneꞌ ve: Neniꞌ voꞌneloꞌ gipeꞌne hamo me ve nene neive. Eikumuꞌ nene naza laniteꞌ lamineꞌ nogiluve lo meleho Oꞌmosoꞌmo do naba o-do opoꞌni lineꞌ ve. 18 Idoꞌ aꞌmine Oꞌmosoꞌmi labanaꞌve sotoꞌ ineꞌ gololoꞌ nene Izesukisi minunidoꞌ aꞌmine Okulumokutiꞌ limineꞌ gamazi nene leliꞌ gehepeve aposoloꞌ lingesi giluneꞌ ve. 19 Idoꞌ neꞌmino gilunidotiꞌ polohetelite laniꞌ gamaziloꞌ gele muꞌmusiꞌ ogaꞌ uneꞌ maloꞌ nene gohi nabosa gele muꞌmusiꞌ gehepeve uneꞌ ve. Neꞌmine uneꞌ nenako linginesi nene aꞌmineꞌmine igi polohetelite laniꞌ gamaziloꞌ ma gili dalizaniꞌ nene mo lamineꞌ oloseive. Aꞌmine gamazi nene litiꞌmuso ebekuꞌ lamuliꞌmo labanaꞌ ele neineꞌ neꞌminosa ne neive. Neꞌmino labanaꞌ elo neivo goꞌ lolosa goꞌ nuvonuvo neivo sonohiꞌ ganangomeꞌ dizaaꞌ neineꞌ neꞌmino Izesuꞌ nene gohi sotoꞌ ogo lutinguꞌ hize labanaꞌ gehepeve eleleseive. 20 Idoꞌ lingine polohetelite laniꞌ gamazi gili dalizaniꞌ o neineꞌ nenako naza tiꞌ lo lo-lengemeloniꞌ gamazi nene initeꞌ naba neize. Aꞌmine gamazimuꞌ nene gili minisavoꞌ polohetelite laniꞌ gamazi nene gili dalisave: * Monoꞌ godolouꞌ gamaziꞌmi monovo li sotoꞌ igaꞌ ave linge malite nene aꞌmine Petoloꞌ gizineꞌ gamaziꞌmi monovo nene atoꞌ gohi ma neꞌmino neive li laaꞌ nave: Aꞌmine polohetelite laniꞌ gamazi monoꞌ godolouꞌ neineꞌ mukiꞌ nene eveneꞌ hamolitesi neꞌmi monovoꞌve angiseꞌine engiꞌ gaꞌningutikovoꞌ li sotoꞌ ilizadoꞌ minamave. Aꞌmine monoꞌ gilave neꞌmine laniꞌ neve nene Petoloꞌ aza Oꞌmosoꞌmi Sikalahuliꞌmo ngelebizavosa eitatikovoꞌ gilisa aꞌmine polohetelite laniꞌ gamaziꞌmi monovo nene li sotoꞌ ilizaniꞌ o neive lo lineꞌ ve li laniꞌ ve. Aꞌmine polohetelite laniꞌ gamazi monoꞌ godolouꞌ neineꞌ mukiꞌ nene polohete hamolitesi angiseꞌine gaꞌningutiꞌ gamazi ma li sotoꞌ aniꞌ nene nomive. 21 Ee, polohetelite laaꞌ aniꞌ gamazi neꞌmine nene haza eveneliti luteloꞌ nene eꞌmeto mo kekeꞌ sotoꞌ osaꞌmive. Asi eveneꞌ Oꞌmosoꞌmi gamazi laaꞌ aniꞌ nene Oꞌmosoꞌmi Sikalahuꞌ neꞌmo zatuhoꞌ o-ngedavosavoꞌ nene Oꞌmosoꞌmi veleutiꞌ gamazi laaꞌ aniꞌ ve.

- 2 PETOLOꞌ
- ←
- 1
- →

*1:20: Monoꞌ godolouꞌ gamaziꞌmi monovo li sotoꞌ igaꞌ ave linge malite nene aꞌmine Petoloꞌ gizineꞌ gamaziꞌmi monovo nene atoꞌ gohi ma neꞌmino neive li laaꞌ nave: Aꞌmine polohetelite laniꞌ gamazi monoꞌ godolouꞌ neineꞌ mukiꞌ nene eveneꞌ hamolitesi neꞌmi monovoꞌve angiseꞌine engiꞌ gaꞌningutikovoꞌ li sotoꞌ ilizadoꞌ minamave. Aꞌmine monoꞌ gilave neꞌmine laniꞌ neve nene Petoloꞌ aza Oꞌmosoꞌmi Sikalahuliꞌmo ngelebizavosa eitatikovoꞌ gilisa aꞌmine polohetelite laniꞌ gamaziꞌmi monovo nene li sotoꞌ ilizaniꞌ o neive lo lineꞌ ve li laniꞌ ve.

© 1989 WBT